Document ID: /fineweb-2-swissfilter-quality_10-filterrobots/filtered/05601.jsonl.gz/85

SAT, 27 MAY 2000 22:12:31 GMT
Podgorica, 27. 5. 2000.
(Od dopisnika AIM iz Beograda)
Više hiljada studenata Beogradskog univerziteta poručilo je juče režimu sa Platoa ispred Filozofskog fakulteta da ,,mirnim putem preda vlast, da funkcioneri podnesu ostavke i isele se iz Srbije, u Indiju, Kinu, Severnu Koreju…,,.Poruku upozorenja akademci su uputili i narodu koga su pozvali da podrže studente i opoziciji-da ostane zajedno.
Ovom velikom protesnom skupu beogradskih studenta i gradjana, prethodili su progon pripadnika ,,Otpora,,, maltretiranje i premlaćivanje studenata Arhitetktonskog fakulteta od strane maskiranih batinaša, postavljanje ,,obezbedjenja,, na ulaznim vratima fakulteta i naravno, ,,jezik mržnje,,: već nekoliko nedelja najviši režimski funcioneri sve neistomišljenike, pa i studente, pripadnike ili simpatizere Otpora, ali i sve koji drugačije misle, nazivaju ,,fašističkim falangama,,, ,,Madlenjugend,,, ,,plaćenicima,,, ,,teroristima,,, ,,NATO-pešadijom,, uz pozive na ,,najenergičniji obračun,,…
A onda je, posle talasa nezadovoljstva koji je počeo da zapljuskuje fakultete, stighla NAREDBA. Sa potpisom i pečatom ministra za visoko obrazovanje prof. Dr Jevrema Janjića daje se na znanje rektorima i dekanima fakulteta u Srbiji da u roku 24 časa, znači, zaključno sa petkom 26. majem 2.000. moraju da okončaju školsku godinu! Do ovog roka, poručuje ministar, studentima treba dati potpise i omogućiti overu semestra. Nije dozvoljeno produženje ovog roka, bez obzira na razloge, nije dozvoljena bilo kakva nastava, ,,niti bilo kakva nadokanada iste,, , doslovce poručuje ministar.Studentima je ovom uredbom zabranjen boravak na fakultetima, sem kada polažu ispite!
Gest ministra Jevrema Janjića uveliko je simboličan: pada na drugu godišnjicu donošenja najrestriktivnijeg Zakona o univerzitetu, najrestriktivnijeg zakona u istoriji beogradskog univerziteta kojim je ukinuta autonomija, ali i dva dana posle upada maskiranih batinaša koji su batinali studente posle skupa koji je održan u amfiteatru Arhitektonskog fakulteta.
Po mišljenju profesora okupljenih oko Univerzitetskog odbora za odbranu demokratije ministar je zapravo ukinuo univerzitet, ovaj čin je, uz preuzimanje i represiju nad nezavisnim medijima, još jedan pokazatelj da zemlja ulazi u “vanredno stanje i otvorenu diktaturu”.
Akademik Milan Kurepa, predsednik Udruženja profesora i istraživača poručuje ministru Janjiću da njegov gest priliči samo vlasti u diktatorskoj državi i da stoga treba da podnese ostavku.
Na mnogim fakultetima ( beogradskom Elektrotehničkom, Arhitektonskom i Gradjevionskom, Pravnom) ,,profesionalno obezbedjenje,, koje studenti bez eufemizama zovu ,,dekanovi batinaši,, , legitimiše studente i profesore i prema strogo kontrolisanim listama podobnih i nepodobnih akademskim gradjanima dozvoljava ili uskraćuje ulazak u njihovo zdanje. ,,Gorile,, imaju odrešene ruke da prema svom nahodjenju studentima uskraćuju ulazak.
Neki fakulteti poput beogradskog Pravnog, Mašinskog, ETF, pohitali da postupe u skladu sa ministrovom naredbom i da iskažu podršku: dekan Pravnog Oliver Antić poručuje:,,Sve ide po planu,, , dr Dimitrije Janković, dekan Mašinskog ima nešto živopisniju argumentaciju za iznenadno zatvaranje fakultetskih dveri: ,, Nastavu smo završili ranije, u planu je čišćenje cevovoda i ugradnja radijatora,,.
Na nekim fakultetima, pa i univerzitetima se pak čuju i oprečni tonovi: Naredbu ministra Janjića neće poštovati ni Novosadski univerzitet: neće biti prekida nastave, neće biti zabrane okupljanja, neće biti ,,obezbedjenja,, i ponižavajućeg legitimisanja profesora i studenata. Naučno-nastavno veće Filozofskog fakulteta u Beogradu je odlučilo da i dalje normalno radi uz napomenu:,,Osudjujemo batinanja i hapšenja, mi ćemo zaštiti naše studente…,, Sa prevremnim, iznenadnim okončanjem školske godine nije se složilo ni Naučno-nastavno veće Gradjevinskog faklulteta koje je takodje zatražilo da se pokrene istraga o upadu maskiranih napadača u zgradu tehničkih fakulteta na Bulevaru revolucije u Beogradu.
Na Fakultetu dramskih umetnosti petnaest profesora stupilo je u štrajk (još pre ministrove naredbe o prekidu rada): ,,dok se sa fakulteta beogradskih univerziteta ne uklone batinaši koji premlaćuju studente i dok se zakonu i pravdi ne privedu takvi i njima sličnoi da odgovaraju za svoje nasilničko ponašanje,,. Potpisnici pisma profesori i aistenti FDU Filip David, Jovan Hristić, Nenad Prokić, Biljana Srbljanović, Goran Marković, Srdjan Karanović, Miloš Pavlović, Janko Baljak, Boban Skerlić, Nikola Jeftić, Alisa Stojanović, Predrag Bajčetić, Aleksandra Jovičević, Radosav Djokić i Ivan Medenica poručuju da ,,ima indicija da spomenuti batinaši deluju pod patronatom odredjenih političkih partija. Dok traje takvo stanje svaki pedagoški rad je neregularan i obesmišljen,,.
Članovi demokratske omladine kažu da imaju dokaze da batinaši rade pod patronatom vladajuće koalicije: podneće krivičnu prijavu protiv ovih osoba koje su uspeli i da fotografišu ,,na delu,,.
Na Elektrotehničkom je strahovlada od kada fakultetom rukovodi dvojac dekan Vlada Teodosić-novoimenovani profesor Miloš Laban. Mnogi profesori su stavljeni arbitrarno van nastave, drugi ,,skinuti,, sa projekata, treći izbačeni iz kabineta, neki grubo klevetani…Da li je čudno što je sa ovog nekada vrlo ugledni, možda naš najbolji fakultet, otišlo oko 60 nastvnika. Neki su izbačeni, a neki su otišli – zgadjeni. I posle svega, na ETF obezbedjenje ovih dana zabranjuje uklaz nepodbnim oprofesorima: Borivioju Laziću, bivšem dekanu, dr Jovanu Radunoviću, dr Dejanu Živkoviću, dr Slavoljubu Marjanoviću, dr Jovanu Nahmanu, dr Milanu S. Saviću, dr Vladani Smiljanić-Likar…Profesor Lazić ne krije ogorčenje zbog najnovjih dogadjaja: ,,Naredba ministra Janjića je bez presedana u istoriji ovog univerziteta: to je gore od vanrednog stanja. Odluka je nezakonita i studentima se nanosi ogromna šteta. Na našem fakultetu, koji je već mnogo izgubio od nastave, nastava u drugom semestru je trebalo je da traje 14 nedelja, do kraja juna, a trajće pet nedelja kraće, znači, nećemo ispredavati 30 odsto gradiva! Vlasti su se uplašile okupljanja studenata i njihovog protesta, pa su brže-bolje zatvorile univerzitet!? Nije ih briga da li će studenti biti oštećeni što mnogo toga neće biti u mogućnosti da nauče. Samo ljudi pilećih mozgova mogu da donose ovakve odluke, da misle da možemo bez tehnološke povezanosti sa ostatkom sveta,,.
Na Pravnom fakultetu se borba protiv bilo kavkog otpora nastavlja svim sredstvima: od standardnog “dekanovog obezbedjenja” koje budno dežura na ulazu, pred mnogim kabinetima, do specijalnog ,,Šešeljevog obezbedjenja,,. Medjutim, borba protiv neistomišljenika se nastavlja i drugim metodama: novopečeni profesor Vojislav Šešelj je optužio prof dr Stevana Lilića, da je “prljavi i podli plagijator”, da je “autor-lopov” jer je “pokrao srpskog intelektualca u emigraciji Lazu M. Kostića”. Profesora Lilića, koji je uz to i potpredsednik Demokratskog centra Šešelj napada da pripada “petoj koloni”, da je “član izrazito proamerički orjentosane političke partije, redovno učestvuje u realizaciji svih podrivačkih zadataka NATO pešadije” uz naglasak da “kriminalnu rabotu Stevana Lilića treba žestoko i javno žigosati”, i eksplicitnu napomenu da “prema takvima moramo biti nemilosrdni”. Profesor Lilić je Šešeljev napad ocenio kao “politički pamflet”. Za Šešeljev dopis Lilić tvrdi u pismu dekanu Antiću da je falsifikat zbog koga Šešelj treba da bude izbačen sa fakulteta, a uz to da je Vojislav Šešelj “beskrupulozni plagijator Lenjinovog teksta: Šta da se radi”. Ovu tvrdnju preneo je u okviru javne polemike list “Danas”. Vojislav Šešelj je munjevito reagovao i tražio maksimalnu kaznu za “Danas”, zbog “povrede ugleda”. U poznatom, ekspres maniru “Danas” je kažnjen sa 570.000 dinara! Profesori Pravnog fakulteta za sada se javno ne oglašavaju: oni koji su to imali običaj ili su najureni, ili su svojevoljno otišli. Neki od preostalih govore nezvanično da je od dolaska Vojislava Šešelja na fakultet atmosfera posebno mučna. Kada su studenti Pravnog preključe želeli da održe zbor, amfiteatar je bio zaključan. Njih stotinak održalo je svoj protestni zbor na otvorenom. Poruka je bila kratka: ”Neće nas zaustaviti”.
Slobodanka Ast (AIM)
Antrfile
Profesori brane Otpor
Udručenje profesora i istraživača i Udručenje za odbranu demokratije odlučno i najoštrije osudjuju sve oblike državnog nasilja, pošev od verbalnog i pravnog pa do fizičkog. Pre svega, osudjujemo i odbacujemo neodgovorne i opasne etikete-optužbe rečima kojim se pripadnici pokreta Otpor svrstavaju u red najopasnijih kriminalaca i terorista. Profesori i istraživači ustaju u odbranu pripadnika ovog pokreta koji je postao predmet najbrutalnijeg progona, smatrajući njegovo delovanje plemenitim ali odlučnim suprotstavljanjem destrukciji društva do koje je dovela desetogodišnja politika postojećeg režima. Pitamo se ko je tu fašista, da li onaj ko se nenasilnim sredstvima, pameću i ironijom bori za spas Srbije ili oni uniformisani i neuniformisani, maskirani i nemaskirani batinaši koji to čine pendrecima i motkama.